นายกรัฐมนตรี ห่วงใยประชาชน หลังพบผู้ป่วยโควิด-19 ยังเพิ่มขึ้น ย้ำกลุ่มเสี่ยงรีบเข้ารับวัคซีนเข็มกระตุ้น
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์โควิด-19 และรับทราบสถานการณ์การระบาดภายในประเทศรายสัปดาห์ (ตามรายงานของกรมควบคุมโรค กระทรวงสาธารณสุข ผู้ป่วยโควิด-19 วันที่ 23 - 29 เมษายนที่ผ่านมา มีผู้ป่วยรักษาตัวในโรงพยาบาล จำนวน 1,811 ราย ผู้เสียชีวิต จำนวน 10 ราย หายป่วยสะสม 8,382 ราย (ตั้งแต่ 1 มกราคม 2566) โดยตัวเลขผู้ป่วยรายใหม่เพิ่มขึ้นจากสัปดาห์ที่ผ่านมา นายกรัฐมนตรีห่วงใยประชาชน โดยเฉพาะกลุ่มเสี่ยง 607 และ 608 ย้ำขอให้รีบเข้ารับวัคซีนเข็มกระตุ้นภูมิคุ้มกันที่สถานพยาบาลในสังกัดกระทรวงสาธารณสุขใกล้บ้านโดยเร็ว เพื่อลดความเสี่ยง ป้องกันการเจ็บป่วยรุนแรงและการเสียชีวิตจากโควิด -19โฆษกประจำสำนักนายกรัฐมนตรี ยังกล่าวอีกว่า กรมควบคุมโรค คาดว่าผู้ติดเชื้อจะเพิ่มขึ้นจำนวนมากในช่วงฤดูฝนพร้อมกับการระบาดของโรคไข้หวัดใหญ่ โดยเฉพาะกลุ่ม 607 ที่ยังไม่ได้รับวัคซีนหรือไม่ได้รับเข็มกระตุ้นจะมีความเสี่ยงป่วยหนักและเสียชีวิตได้ ดังนั้น การฉีดวัคซีนป้องกันโควิด -19 พร้อมกับวัคซีนป้องกันโรคไข้หวัดใหญ่ และการฉีดภูมิคุ้มกันสำเร็จรูปจะสามารถลดความเสี่ยงดังกล่าวได้ ขอเชิญชวนให้ผู้สูงอายุ หรือกลุ่มเสี่ยงทุกคน ติดต่อเข้ารับการสร้างเสริมภูมิคุ้มกันต่อโควิด-19 ไม่ว่าจะเป็นวัคซีน หรือภูมิคุ้มกันสำเร็จรูป (LAAB) ณ สถานพยาบาลใกล้บ้าน โดยหากมีข้อสงสัยเพิ่มเติมสามารถติดต่อสอบถามไปยังสถานพยาบาล สำนักงานสาธารณสุขจังหวัด หรือสำนักอนามัย กรุงเทพมหานคร